section_heading: Povijest
paragraph_text: Naselje je izgrađeno na jednoj od najviših kota Labinštine. U okolici Skitače dokumentirani su brojni arheološki ostaci datirani u brončano doba (gradine Cuf, Brdo, Bobrine i pećina Trdačina). U 16. stoljeću područje Skitače naseljeno je vlaškim stanovništvom („Istrorumunji“), o čemu svjedoče pisani izvori i svjedočanstvo rumunjskog povjesničara i putopisca Iona Maiorescua, koji je sredinom 19. stoljeća posjetio Skitaču, opisao naselje i vlaško stanovništvo. Od 1632. godine Skitača je jedno od crkvenih središta Labinštine. Stanovništvo se tradicionalno bavilo stočarstvom, manje zemljoradnjom i pomorstvom. Središtem naselja dominira crkva Sv. Lucije i zgrada župnog ureda i škole, danas pretvorena u planinarsku kuću. Pored crkve nalazi se groblje. Crkva Sv. Lucije  podignuta je početkom 17. stoljeća. Današnji oblik poprima 1924. godine kada je započeta gradnja zvonika, čija gradnja ostaje nedovršena do danas. Radi se o baroknoj jednobrodnoj crkvi s upisanom apsidom. Centralni mramorni oltar posvećen je sv. Luciji, dok su dva drvena bočna oltara posvećena sv. Antonu Padovanskom i Blaženoj Djevici Mariji.<ref>[TZ Raša: Skitača]